TIPH กับ 3 เรือธงเติมเต็มกำไร
หลังขยับขึ้นสู่โฮลดิ้งคอมพานีเต็มตัว เป้าหมายต่อไปของ TIPH นั่นคือการเป็นทั้งหุ้นเติบโต (Growth Stock) นำไปสู่หุ้นยั่งยืน (Sustainable Stock)
หลังขยับขึ้นสู่โฮลดิ้งคอมพานีเต็มตัว เป้าหมายต่อไปของ TIPH นั่นคือการเป็นทั้งหุ้นเติบโต (Growth Stock) นำไปสู่หุ้นยั่งยืน (Sustainable Stock)
10 มิ.ย. 2565

หลังขยับขึ้นสู่โฮลดิ้งคอมพานีเต็มตัว เป้าหมายต่อไปของบริษัท ทิพย กรุ๊ป โฮลดิ้งส์ จำกัด (มหาชน) หรือ TIPH นั่นคือการเป็นทั้งหุ้นเติบโต (Growth Stock) นำไปสู่หุ้นยั่งยืน (Sustainable Stock) จากโอกาสการลงทุนและขยายธุรกิจทำให้สัดส่วนรายได้หลากหลายมากขึ้น แตกต่างจากอดีตที่พึ่งพิงรายได้จากเบี้ยประกันภัยรับและการลงทุนเพียงเท่านั้น..
การปรับโครงสร้างธุรกิจช่วงปลายปีที่ผ่านมา..จึงตอบโจทย์ลดข้อจำกัดด้านการลงทุนนั่นเอง.
ช่วงปลายเดือย มิ.ย.ที่ผ่านมา TIPH มีการจัดตั้งบริษัท ทิพย เอกซ์โพเนนเชียล จำกัด (TIPXx) โดย TIPH ถือหุ้น 100% เพื่อใช้เป็นฐานที่มั่นในการลงทุนธุรกิจรับเทรนด์อนาคต
เบื้องต้น TIPXx ลงทุนธุรกิจทางการเงิน (Finance) และศึกษาความเป็นได้ธุรกิจอื่น ๆ ที่มีศักยภาพการเติบโตควบคู่กันไป มุ่งเน้นที่ธุรกิจในโลกอนาคต ได้แก่ Future Trend Biz, Health Tech, Fin Tech, DeFi และ Digital Platform เป็นต้น
การจัดตั้ง TIPXx ถือว่าสอดคล้องกับแผนธุรกิจและการจัดโครงสร้างกลุ่มธุรกิจ TIPH ที่ได้มีการแบ่งแยกกลุ่มธุรกิจอย่างชัดเจน แต่ละกลุ่มธุรกิจมีการจัดตั้งบริษัทเรือธง (Flagship Company) ขึ้นมาเพื่อบริหารจัดการโดยผู้เชี่ยวชาญอย่างแท้จริงในแต่ละกลุ่มธุรกิจ นั่นก็คือ…
-กลุ่มธุรกิจสนับสนุนธุรกิจประกันภัย (Insurance Supported Business) มีบริษัท ทิพย ไอเอสบี จำกัด (TIP ISB) เป็น Flagship Company
-กลุ่มธุรกิจประกันภัย (Insurance Business) มีบริษัท ทิพย ไอบี จำกัด (TIPIB) เป็น Flagship Company กำลังศึกษาเพิ่มการจัดตั้งหรือร่วมทุน (JV) ในประเทศต่าง ๆ แถบประเทศอาเซียน อาทิ กัมพูชา, เมียนมา, เวียดนาม, สิงคโปร์
-กลุ่มธุรกิจอื่น (Other Business) มีบริษัท ทิพย เอกซ์โพเนนเชียล จำกัด (TIPXx) จะเข้ามาเป็น Flagship Company ภายใต้นโยบายการลงทุนกลุ่มธุรกิจอื่น ๆ สัดส่วนไม่เกิน 25% ของสินทรัพย์รวม
อย่างไรก็ดีภายใต้โครงสร้าง TIPH ธุรกิจหลักยังเป็นธุรกิจประกันภัยที่บริษัทมีความเชี่ยวชาญสัดส่วนไม่น้อยกว่า 75% ของทรัพย์สินรวมของกลุ่ม ส่วนธุรกิจอื่น ๆ ที่อยู่นอกเหนือกลุ่มประกันภัยสัดส่วนไม่เกิน 25% แต่มีเงื่อนไขต้องเป็นธุรกิจสอดคล้องกับกลยุทธ์ของธุรกิจหลักและสามารถสร้างมูลค่าเพิ่มให้ TIPH ด้วย
การเปลี่ยนแปลงเชิงกลยุทธ์ของ TIPH ครั้งนี้ ถือเป็นขยายกรอบโอกาสทางธุรกิจให้ TIPH กว้างมากขึ้น ไม่ว่าจะเป็นสินค้าและบริการที่หลากหลายตอบโจทย์ให้กับลูกค้ามากขึ้น..
ที่สำคัญ TIPH ได้ก้าวข้ามผ่านมิติโลกเก่าสู่โลกใหม่ ด้วยโปรดักส์แห่งอนาคตมากยิ่งขึ้น 
โดยเฉพาะเรือธงอย่าง TIPXx ที่ทรานส์ฟอร์มสู่เมกะเทรนด์เทคโนโลยีอนาคต เพื่อเติมเต็มกำไรให้กับ TIPH ที่มีฐานเดิมจากธุรกิจด้านประกันภัยแข็งแกร่งอยู่แล้วแต่อาจต้องเผชิญกับข้อจำกัดเรื่องการเติบโต..เรียกได้ว่า “ของเก่าไม่ทิ้ง..แต่เอาของใหม่ช่วยแต่งเติมกำไร” นั่นเอง..!?